Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 311/12/8806	Košice, 26.11.2012
EEČ : 2-65-287-2012

U Z N E S E N I E

Trestná vec:	obvinená XXXXX  
Prečin:	Podvod podľa § 221 odsek 1, odsek 2 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
       vo februári v roku 2011 telefonicky uzavrela dohodu s XXXXX, nar. 3. júla 1963, trvale bytom sídlisko Cementár č.29 v Turni nad Bodvou a XXXXX, nar. 26. septembra 1973, trvale bytom sídlisko Cementár č.29 v Turni nad Bodvou o poskytnutí pôžičky vo výške 17.000,- Eur, pričom dňa  7. februára 2011 požiadala XXXXX, aby vybral spolu s manželkou  úver z poštovej banky, kde uzatvorili zmluvu o pôžičke č. 9923246788  na sumu 17.000,- Eur, následne XXXXX požičal tieto peniaze XXXXX s tým vedomím, že mu ich ona vráti do mesiaca,  hoci napriek výzvam mu vrátila iba časť pôžičky vo výške 12.500,- Eur, čím takýmto konaním  spôsobila poškodeným XXXXX a XXXXX škodu vo výške 4.500,- Eur. 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
       Uznesením vyšetrovateľky PZ, Odboru kriminálnej polície Okresného riaditeľstva PZ v Košiciach - okolie, sp. zn. ORP-165/OEK-KS-2012 zo dňa 19. apríla 2012 bolo začaté trestné stíhanie podľa § 199 ods. 1 Trestného poriadku a dňa 19. júna 2012  vznesené obvinenie podľa § 206 ods. 1 Trestného poriadku XXXXX pre  prečin podvodu podľa § 221 ods. 1, ods. 2 Trestného zákona na tom skutkovom základe, ako je to uvedené vo výrokovej časti tohto uznesenia.

       Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh vyšetrovateľa alebo aj bez návrhu podmienečne zastaviť trestné stíhanie, ak
       a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne
       b/ nahradil škodu, ak bola činom spôsobená alebo s poškodeným o jej náhradu uzavrel dohodu alebo urobil iné potrebné opatrenia na jej náhradu,
       c/ vzhľadom na osobu obvineného s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

       Po preskúmaní spisového materiálu som zistil, že u obvinenej sú splnené zákonné podmienky pre podmienečné zastavenia trestného stíhania.

       Trestný zákon za prečin, pre ktorý je obvinená stíhaná ustanovuje hornú hranicu trestu odňatia slobody do piatich rokov.

       Obvinená sa k spáchaniu trestného činu v celom rozsahu priznala a dala súhlas pre prípadne rozhodnutie prokurátora o podmienečnom zastavení trestného stíhania.
    
       Obvinená slobodne, vážne, zrozumiteľne a určito vyhlásila, že spáchala skutok, za ktorý je stíhaná.   

       Poškodeným bola spôsobená škoda vo výške 17.000,- Eur uhradená.

       Zo správy z miesta trvalého bydliska vyplýva, že obvinená požíva dobrú povesť a v priestupkovom konaní doposiaľ riešená nebola. Podľa odpisu registra trestov súdom trestaná doteraz nebola.

       Vzhľadom na osobu obvinenej, jej doterajší spôsob života, okolnosti prípadu som dospel k záveru, že doposiaľ vedené trestné stíhanie už dostatočne výchovne zapôsobilo na obvinenú a možno dôvodne predpokladať, že podmienečné zastavenie trestného stíhania bude naňu vplývať tak, aby sa v budúcnosti nedopustil žiadneho protiprávneho konania.

       Keďže boli splnené všetky zákonné podmienky pre podmienečné zastavenie trestného stíhania, považujem toto rozhodnutie za opodstatnené.

       Podľa § 217 ods. 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam, rozhodne orgán, ktorý trestné stíhanie v prvom stupni podmienečne zastavil, že sa obvinená osvedčila. Inak rozhodne, a to aj počas skúšobnej doby, že sa v trestnom stíhaní pokračuje.          

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Aurel Rečičár
prokurátor